טרזה שטולץ

טרזה שטולץ (בגרמנית: Teresa Stolz; 2 ביוני 1834 - 23 באוגוסט 1902) הייתה זמרת סופרן בוהמית. שטולץ נולדה בקוסטלץ נאד לאבם (בצ'כית: Kostelec nad Labem) בבוהמיה, שהייתה אותו זמן חלק מן האימפריה האוסטרו-הונגרית וכיום היא בצ'כיה. טרזה שטולץ עשתה חלק ניכר מחייה באיטליה ושמה נקשר עם בכורות חשובות של האופרות של ג'וזפה ורדי. היא תוארה כ"הסופרן הדרמטי פאר אקסלנס, רבת-עוצמה, מבטאת רגשות עזים, אך אומרת כבוד בהליכותיה ובוטחת בצליל ובשליטה".

חייה
טרזה שטולץ למדה אצל יוזף נרודה ואחר בקונסרבטוריון של פראג אצל ג'ובאני באטיסטה גארדייאני. היא סולקה מן הקונסרבטוריון באוקטובר 1851 אך המשיכה ללמוד אצל ווֹיְטֶץ' קאבּוּן. היא עברה לטריאסטה להתגורר עם אחיה, שם למדה אצל לואיג'י ריצ'י מלחין ומנצח, שניצח ב-1840 על הצגת הבכורה של "איל קורסארו" מאת ורדי. ובהמשך היה לגיסה. הופעתה הראשונה הייתה בטביליסי בשנת 1857, ולאחריה הופיעה גם באודסה, קונסטנטינופול, ניס, גרנדה ועוד. בשנת 1864 נסעה לאיטליה, שם הייתה תלמידתו של פרנצ'סקו למפרטי במילאנו. הופעת הבכורה שלה באירופה הייתה בטורינו ב-1864. היא שרה בקביעות בלה סקאלה, מילאנו, בשנים 1865 עד 1877.

טרזה שטולץ הייתה הראשונה לשיר בתפקיד לאונורה בגרסה המתוקנת של כוחו של גורל מאת ורדי, במילאנו ב-27 בפברואר 1869. היא שרה בהצגת הבכורה של הגרסה המתוקנת של דון קרלוס מאת ורדי.

ממוזער|טרזה שטולץ בתפקיד אאידה, 1872
טרזה שטולץ הייתה הראשונה לשיר את התפקיד הראשי באאידה באיטליה (לה סקאלה, 8 בפברואר 1872; היה זה גם ביצוע בכורה האירופאי של האופרה). ורדי לא בא לביצוע הבכורה העולמי בקהיר בדצמבר 1871, וראה בהפקה במילאנו, שבה היה מעורב במידה רבה בכל שלב, את ביצוע הבכורה האמיתי של האופרה.

שטולץ גם הייתה סולנית הסופרן בביצוע הבכורה של הרקוויאם של ורדי ב-22 במאי 1874. היא הופיעה גם בביצוע ה"רקוויאם" בניצוח ורדי ברויאל אלברט הול בלונדון ב-1875. היא חזרה על התפקיד הראשי באאידה בניצוח ורדי בווינה ב-1875 ובפריז ב-1876.

יתר תפקידיה כללו את התפקידים הראשיים ב"לוקרציה בורג'ה" של דוניצטי, "נורמה" של בליני, ו"ג'ובאנה ד'ארקו" של ורדי; מתילדה ב"וילהלם טל" של רוסיני, אליס ב"רוברט השד" של מאיירבר, אמליה בנשף מסיכות, ג'ילדה בריגולטו ודסדמונה באותלו.

במהלך הקריירה שלה הופיעה שטולץ במוסקבה, בסנקט פטרבורג ובקהיר, בבתי האופרה הראשיים באיטליה וכן בווינה, פריז ולונדון.

חייה האישיים
טרזה שטולץ הייתה פילגשו ואחר ארוסתו של המנצח והמלחין אנג'לו מריאני. הקשר הזה הסתיים בסביבות 1871, אבל הניתוק היה כרוך באי-אילו סיבוכים שהובילו אליו. מריאני היה קודם לכן ידיד קרוב של ורדי, אבל הקשר ביניהם ניתק בשנת 1871 עקב פסיחתו של מריאני על שתי הסעיפים בשאלת הניצוח של הבכורה של אאידה בקהיר. שטולץ הואשמה בקיום פרשיית אהבים עם ורדי, אבל הדבר לא אומת בוודאות, אף כי עובדה היא, שוורדי הקדיש זמן מעל ומעבר למקובל לעבודה עמה בהכנתה לקראת הבכורה של "אאידה" במילאנו ב-1872 והדבר גרם צער לאשתו, ג'וזפינה. מריאני מת מסרטן ב-1873.

טרזה שטולץ מתה במילאנו ב-1902, בשנה שלאחר מות ורדי, ושם גם נקברה. אולם קונצרטים בעיר הולדתה קרוי על שמה.

לקריאה נוספת
Conati, Marcello; Mario Medici (eds.) (Trans. William Weaver) (1994), The Verdi-Boito Correspondence, Chicago: University of Chicago Press 
 Harwood, Gregory W. (1998), Giuseppe Verdi: A Guide to Research. Routledge, 1998
Porter, Andrew, (1998), "Teresa Stolz" in Stanley Sadie, (Ed.), The New Grove Dictionary of Opera, Vol. Four, pp. 549-550. London: MacMillan Publishers, Inc. 1998  
Walker, Frank, "Verdi, Giuseppina and Teresa Stolz" in The Man Verdi (1982), New York: Knopf, 1962, Chicago: University of Chicago Press. 

קישורים חיצוניים



הערות שוליים

קטגוריה:זמרי סופרן
קטגוריה:זמרות אופרה
קטגוריה:ג'וזפה ורדי
קטגוריה:ילידות 1834
קטגוריה:נפטרות ב-1902
קטגוריה:זמרות סופרן